สังคมข่าวหุ้นคาเฟอีน
 หนังสือพิมพ์ “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 25-อาทิตย์ที่ 27 กันยายน พ.ศ. 2558
25 ก.ย. 2558

  หนังสือพิมพ์ “ข่าวหุ้นธุรกิจ”  กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 25-อาทิตย์ที่ 27 กันยายน พ.ศ. 2558
*****หุ้น KOOL ร่วงหนักเลย หลังเจ้ามือและรายใหญ่ทิ้งหุ้นไปตั้งแต่วันแรกที่เทรด พอวันถัดมาก็ปล่อยให้รายย่อยเล่นกันเอง เมื่อเป็นแบบนี้ คนที่ออกไม่ทันตั้งแต่วันแรก หรือหลวมตัวเข้าไป ต่างก็ต้องรีบตัดขาดทุนน่ะสิ ราคาก็เลยร่วงลงมา 0.52 บาท ลบกว่า 18.98% แต่ก็ไม่รู้ว่า จะมีเจ้ามือมาดักเก็บแล้วลากล่อเม่าเข้ามาอีกหรือเปล่า
******หุ้น SCC ถูก ไทยพาณิชย์ หรือ SCB ขายออกกว่า 9 ล้านบาท ในราคา 491 บาท ซึ่ง SCB ได้เงินไปกว่า 4.5 พันล้านบาท หวังไปอุดกับเงินที่ต้องตั้งสำรองหนี้ SSI แต่ประเด็นคือว่า คนที่เข้ามาซื้อคือสำนักงานทรัพย์สินฯ แล้วสำนักงานทรัพย์สินฯ ก็คือผู้ถือหุ้นใหญ่ของ SCB เท่ากับว่าคล้ายๆ อัฐยายซื้อขนมยายเลยนะ หรือไม่ก็ยืมเงินทรัพย์สินมาใช้ก่อน อะไรทำนองนั้น
******หุ้น PS ปรับตัวขึ้นแรงเลย หลังรัฐบาลใกล้คลอดมาตรการกระตุ้นอสังหาริมทรัพย์ ช่วยให้คนระดับฐานราก และระดับกลางมีที่พักอาศัย ซึ่งคนที่รับเต็มๆ ก็คือ PS นั่นแหละ แต่เรื่องที่น่าสนใจคือ เลอศักดิ์ จุลเทศ บอสใหญ่ของ PS นั้น คือที่ปรึกษาของรัฐมนตรีช่วย วิสุทธิ์ ศรีสุพรรณ น่ะสิ
******น้ำตาจะไหล BA บางกอกแอร์เวย์ส จ่ายปันผลระหว่างกาล 0.25 บาทต่อหุ้น คือใครเข้ามาซื้อในช่วงราคาซัก 19.30-20.00 บาท ก็น่าจะพอคุ้ม แต่หากใครซื้อมากกว่านั้น หรือตั้งแต่ไอพีโอ ป่านนี้คงดีใจน้ำตาร่วง เพราะผ่านมาถึงวันนี้ ราคำไม่ขยับไปไหนเลย ใครได้ไอพีโอไป ตัดขาดทุนกันไปหรือยัง
******ต่างชาติ นักลงทุนสถาบัน และโบรกฯ ต่างถล่มหุ้นไทยวานนี้ ขายกันถ้วนหน้า แต่ที่ซื้อคือ รายย่อยพากันโชว์ป๋า ซื้อเกือบ 7 พันล้านบาท ซึ่งสังเกตว่า ช่วงไหนที่ดัชนีลงๆ บรรดาเม่าจะซื้อนะ รับทันที แต่พอดัชนีหุ้นหรือมีแรงซื้อเข้ามา ก็ขายทำกำไร เห็นไหมว่าเม่าปีกเหล็กเป็นยังไง หุ หุ
******สมคิด รองนายกฯ สั่งลุยโครงการใหญ่ทันที 5 โครงการด้านขนส่ง ทั้งรถไฟฟ้าสายสีต่างๆ โดยเฉพาะสายสีชมพูที่วิ่งแคราย ผ่านปากเกร็ด ไปรามอินทรา ถึงมีนบุรี บรรดาที่ดินราคาพุ่งทันที รวมถึงคอนโดฯ ก็ไปปลูกรอล่วงหน้าแล้ว อ้อ  ท่านรองนายกฯบอกว่า ทั้งหมดนี้ต้องตอกเสาเข็มภายในปี 2558 นะ
******ทริสเรทติ้ง สถาบันจัดอันดับความน่าเชื่อถือ ยืนยันว่า ปัญหาของ TISCOเกี่ยวกับการตั้งสำรองหนี้ SSI จะไม่มีผลต่ออันดับเครดิต เพราะว่าทิสโก้เอง ถือว่ามีเงินกองทุนที่แข็งแกร่งอยู่แล้ว เงินสำรองที่ตั้งไว้ ก็ยังสูงกว่าเกณฑ์เยอะ ขณะที่เอ็นพีแอลก็ยังอยู่ในกรอบ ไม่ได้ขยายตัวเพิ่มขึ้น ซึ่งปัจจุบันอยู่ที่ 2.6% สรุป ไม่มีอะไรน่ากังวลสำหรับ TISCO แต่ในมุมมองของโบรกฯ วานนี้เขามีการประชุมกับผู้บริหารทิสโก้ ซึ่งคำแนะนำที่ออกมามีทั้ง ซื้อ ถือ และขาย เข้าไปอ่านกันดูนะ
*****ตลาดหลักทรัพย์ฯ ร่วมกับ บล.คันทรี่ กรุ๊ป (CGS) เชิญร่วมงานสัมมนาครั้งใหญ่สำหรับนักลงทุน  “เคาะขวา คว้าหุ้น @กาญจนบุรี” วันเสาร์ที่  17 ต.ค. 2558 เวลา 12.30–16.30 น. ณ  โรงแรมริเวอร์แคว จ.กาญจนบุรี พบทีมนักวิเคราะห์ บล.คันทรี่ กรุ๊ป แนะกลยุทธ์การลงทุน ฟันธงหุ้นเด่นแบบเคาะขวา กับคุณรณกฤต สารินวงศ์ (เด็กแนว)  เจาะลึกข้อมูลเด็ด จาก 2 บริษัทจดทะเบียนสุด HOT  พลาดไม่ได้ จองด่วน (ไม่มีค่าใช้จ่าย) โทร. 034-621-065 ถึง 70 ดูรายละเอียดเพิ่มเติม www.cgsec.co.th  www.facebook.com/CGSlive*****สุดท้ายTFEX หรือ บมจ.ตลาดสัญญาซื้อขายล่วงหน้า (ประเทศไทย) คว้ารางวัลจาก Futures and Options World (FOW) ในงาน FOW Award for Asia 2015 ซึ่งจัดขึ้นที่ประเทศสิงคโปร์ ในฐานะตลาดอนุพันธ์ที่มีนวัตกรรมด้านเทคโนโลยีของระบบการซื้อขายและชำระราคายอดเยี่ยม